wickkiey/tamil-wikipedia-markdown huggingface dataset:
# ககனஹள்ளி



**கனகஹள்ளி** (**Kanganahalli**), இந்தியாவின் கர்நாடகா மாநிலத்தின் வடக்கில் உள்ள குல்பர்கா மாவட்டத்தில் பீமா ஆற்றின் கரையில் அமைந்த, பேரரசர் அசோகர் காலத்திய பௌத்த பெருந்தூபிகள் கொண்ட தொல்லியல் கிராமம் ஆகும். இது சன்னதிக்கு 3 கிலோ மீட்டர் தொலைவில் உள்ளது.  

## வரலாறு
இந்தியத் தொல்லியல் ஆய்வகம் கனகஹள்ளி தொல்லியல் களத்தை அகழாய்வு செய்தது. கனகஹள்ளி தொல்லியல் களம் கிமு முதல் நூற்றாண்டு முதல் கிபி மூன்றாம் நூற்றாண்டு முடிய காலத்தவை என அகழாய்வில் தெரிய்வந்துள்ளது.  
கிமு முதல் நூற்றாண்டில் கனகஹள்ளி கிராமத்தில் பௌத்த தூபி மற்றும் விகாரைகள் நிறுவப்பட்டது. இதனை கிபி 3 - 4-ஆம் நூற்றாண்டு வரை, மகாயானம் மற்றும் ஈனயானம் பௌத்தத் துறவிகள் பராமரித்தார்கள். சாதவாகனர் ஆட்சியின் போது, அமராவதி தொல்லியல் களத்தின் கட்டிட கலைத் தாக்கம், கனகஹள்ளி பௌத்த தொல்லியல் களத்தின் மீது ஏற்பட்டது.  
## இந்தியத் தொல்லியல் ஆய்வக மேற்பார்வையில்
மற்றும் அவரது இராணியின் சிற்பம், சன்னதி, கிபி முதல் நூற்றான்டு - 3-ஆம் நூற்றாண்டு.]]  

*இராய அசோகா* (*"Rāya Asoko"* (𑀭𑀸𑀬 𑀅𑀲𑁄𑀓𑁄) எனப்பொறிக்கப்பட்ட கல்வெட்டு.]]  

### அகழாய்வுகள் 1994 - 1998
இந்தியத் தொல்லியல் ஆய்வகம் 1994 - 1998 காலத்தில் கனகஹள்ளி தொல்லியல் களத்தை ஆய்வு செய்த போது, பெரிய அளவிலான தூபிகள், புத்தரின் சிற்பங்கள், புத்தரின் பாத அச்சுகள், இயக்கர்களின் சிற்பங்கள், விகாரைகளின் செங்கல் கட்டுமானங்கள் வெளிக்கொணரப்பட்டது. மேலும் சாதவாகனர் அரசர்கள் மற்றும் புத்தர் ஜாதக கதைகள் தொடர்பான கதைகளின் கல்வெட்டுக்கள் அகழாய்வில் கிடைத்துள்ளது.  
### கல்வெட்டுக்கள்
கிமு முதல் நூற்றாண்டு முதல் கிபி முதல் நூற்றாண்டு காலத்திய ஒரு நீண்ட கல்வெட்டும், 145 குறு கல்வெட்டுகளும் கனகஹள்ளி அகழாய்வின் போது கிடைத்தது. அவைகளில் குறிப்பிடத்தக்கது *இராய அசோகா* என பிராமி எழுத்துமுறையில் பொறித்த கல்வெட்டாகும். Kanaganahalli in Karnataka is the site with an inscription in Brahmi script reading "Ranyo Ashoka" (King Ashoka) and a sculpture of King Ashoka.  

## படக்காட்சிகள்

## இதனையும் காண்க
- சன்னதி
- அமராவதி சிற்றூர், குண்டூர் மாவட்டம்
- கனககிரி
# மொலோய் கதக்



**மோலோய் கதக்** (**Moloy Ghatak**) அகில இந்திய திரிணாமுல் காங்கிரசு கட்சியின் மூத்த அரசியல்வாதியும், மேற்கு வங்காள சட்டமன்ற உறுப்பினரும், மேற்கு வங்க அரசின் பொதுப்பணித் துறை மற்றும் சட்டத்துறை அமைச்சரும் ஆவார்.  

## நிலக்கரி கடத்தல் ஊழல் வழக்கு
மேற்கு வங்க மாநிலத்தின் குனுஸ்டோரியா மற்றும் கஜோரா பகுதிகளில் உள்ள கிழக்கு நிலக்கரி வயல்களிலிருந்து பல கோடி ரூபாய்]] மதிப்புள்ள நிலக்கரி திருடப்பட்ட ஊழல் வழக்கில் தொடர்புடையதாகக் கூறப்படும் மேற்கு வங்க சட்ட அமைச்சர் மோலோய் கதக் மீது நவம்பர் 2020-இல் நடுவண் புலனாய்வுச் செயலகம் குற்ற வழக்கு பதிவு செய்தது.  
அதனடிப்படையில் பணமோசடி தடுப்பு சட்டம், 2002 இன் கீழ் அமலாக்கத்துறை வழக்குப் பதிவு செய்தது. ஆசன்சோல் மற்றும் கொல்கத்தாவில் உள்ள அவரது வீடுகள் மற்றும் அலுவலகங்களில் சிபிஐ அதிகாரிகள் 7 செப்டம்பர் 2022 (புதன்கிழமை) அன்று சோதனை நடத்தியது.
# இரட்டை ஆட்சி


**இரட்டை ஆட்சி** (*Diarchy*, கிரேக்க மொழியில் இருந்து , *di-*, "இரட்டை", மற்றும் , *-arkhía*, "ஆளப்பட்டது"), **duarchy**, அல்லது **duumvirate** ( லத்தீன் ** , "இரண்டு நபர்களின் அலுவலகம்") [note 2]  
என்பது ஒரு அரசாங்கத்தின் வடிவமாகும். இதில் இரண்டு பேர் சேர்ந்து சட்டப்படி அல்லது *நடைமுறைப்படி*, கூட்டாக மற்றும் பலத்தால் ஆட்சி செய்வதாகும். அத்தகைய அரசு முறையின் தலைவர்கள் பொதுவாக **இணை ஆட்சியாளர்கள்** என்று அழைக்கப்படுகிறார்கள்.  

வரலாற்று ரீதியாக, *இரட்டை ஆட்சி* என்பது இந்திய அரசு சட்டம் 1919 மற்றும் 1935 இல் நிறுவப்பட்ட பிரித்தானிய இந்தியாவில் பகிரப்பட்ட ஆட்சி முறையைக் குறிப்பிடுகிறது. இது இந்திய கவுன்சில்கள் சட்டம், 1892 இன் கீழ் பூர்வீக இந்தியர்களுக்கு பிரதிநிதித்துவத்தைக் கொண்ட உள்ளூராட்சி அவைகளுக்கு சில அதிகாரங்களை வழங்கியது. 'டூம்விரேட்' என்பது உரோமைக் குடியரசில் நிறுவப்பட்ட பல்வேறு டூம்விரி என்னும் இரட்டை நபர்கள் வகிக்கும் பதவிகளைக் குறிக்கிறது. இரண்டு அல்லது அதற்கு மேற்பட்ட நபர்களால் தற்காலிகமாக கட்டுப்படுத்தப்படும் முடியாட்சி, பொதுவாக கூட்டு ஆட்சி என வேறுபடுத்தப்படுகிறது.  

இரட்டை ஆட்சி என்பது அரசாங்கத்தின் பழமையான வடிவங்களில் ஒன்றாகும். வரலாற்று எடுத்துக்காட்டுகளில் தமிழகத்தின் பாண்டிய வம்சம், எசுபார்த்தாவின் கூட்டு அரசாட்சி, உரோமைக் குடியரசின் தூதரகங்கள், கார்தேஜின் நீதிபதிகள் மற்றும் பல பண்டைய பாலினேசிய சமூகங்கள் ஆகியவற்றில் இருந்தன. ஜெர்மானிய மற்றும் டேசியன் முடியாட்சிகளில் பெரும்பாலும் ஆட்சிக்கு தகுதியான பரம்பரை அமைப்புகள், இன்கா பேரரசின் மரபுகளில் இரட்டை ஆட்சியாளர்களும் சேர்க்கப்படலாம். இரட்டை ஆட்சியின் நவீன எடுத்துக்காட்டுகள் அந்தோரா, அதன் இளவரசர்கள் பிரான்சின் ஜனாதிபதி மற்றும் காத்தலோனியாவில் உள்ள உர்கெல் பிஷப் ; மற்றும் சான் மரீனோ, அதன் குடியரசு இரண்டு கேப்டன்கள் ரீஜண்ட் தலைமையில் உள்ளது.
# அகியட் வம்சம்

**அகியட் வம்சம்** என்பது பண்டைய கிரேக்கத்தின் சக்திவாய்ந்த நகர அரசான எசுபார்த்தாவின் இரண்டு அரச குடும்பங்களில் ஒன்றாகும். அகியாட் வம்சமானது எசுபார்த்தாவின் மற்றொரு அரச வம்சமான யூரிபோன்டிட்களுக்கு மூத்தவர்கள். இவர்களுக்கு இடையில் நீடித்த போட்டாபோட்டி இருந்தது. இந்த வம்சத்தின் அனுமான நிறுவனர் முதலாம் அகிஸ் ஆவார். இவர் கிமு 10 ஆம் நூற்றாண்டின் இறுதியில் எசுபார்த்தாவின் முதல் மன்னராக இருக்கலாம். அவரது பெயராலேயே இந்த வம்சத்தின் பெயர் அமைந்தது. கிமு 215 இல் எசுபார்த்தாவின் இன்னொரு மன்னரான யூரிபோன்டிட் லைகர்கசால் பதவி நீக்கம் செய்யப்பட்ட மூன்றாம் ஏஜிபோலிஸ்தான் கடைசி அகியாட் வம்ச மன்னர் ஆவார். இந்த வம்சத்தின் மிகவும் பிரபலமான மன்னர் முதலாம் லியோனிடாசு, கிமு 480 இல் தெர்மோபைலேச் சமரில் வீர மரணம் அடைந்ததற்காக அறியப்பட்டவர்.  

## வரலாறு
எசுபார்த்தாவின் இரட்டை மன்னர்களின் தனித்தன்மையை விளக்குவதற்காக ஒரு தொன்மக் கதை நிலவுகிறது. அது, எசுபார்த்தாவின் முதல் மன்னரான அரிஸ்டோடெமோசுக்கு யூரிஸ்தீனஸ் மற்றும் பிரோக்ல்ஸ் என்ற இரட்டையர்கள் பிள்ளைகளாக இருந்ததார்கள். இந்த இருவரில் முதலில் பிறந்தவர் யார் என்று எசுபார்த்தன்களுக்குத் தெரியாததால், அவர்கள் இருவரையும் ஒரே அதிகாரம் கொண்ட இரட்டை ஆட்சியாளர்களாகத் தேர்ந்தெடுத்தனர். இதில் யூரிஸ்தீனஸ் அகியாட் வம்சத்தின் முதல் நபரும், பிரோக்ல்ஸ் யூரிபோன்டிட் வம்சத்தின் முதல் நபரும் ஆவார்.  

நவீன வரலாற்று அறிஞர்கள் இந்த தொன்ம இரட்டையர் கதைக்கு மாறாக முதலாம் அகிஸ் மற்றும் யூரிபோன் ஆகியோரை தனித்தனி வம்சங்களின் நிறுவனர்களாக கருதுகின்றனர். ஏனெனில் அவர்களின் பெயராலேயே அவர்களின் சந்ததியினர் அழைக்கப்படுகின்றனர். இருவம்சங்களும் எலனியக் காலம் வரை தொடர்புடையதாக இல்லை. மேலும் யூரிபோன்டிட்கள் அசியாட்களை விட மிகவும் தாமதமாக அரச நிலையை அடைந்தனர். இதன் விளைவாக, இரண்டு அரச மரபுகளை சமன்படுத்தும் நோக்கில், யூரிபோன்டிட் அரசர்களின் பட்டியலில் பல பெயர்கள் இடையில் செருகப்பட்டன. ஆக, கிமு 10 ஆம் நூற்றாண்டின் இறுதியில் இருந்து அசியாட்கள் ஆட்சி செய்திருக்கக் கூடும், யூரிபோன்டிட்கள் கிமு 8 ஆம் நூற்றாண்டின் தொடக்கத்தில் மட்டுமே அரசாட்சியைப் பெற்றனர் எனகருத்தபடுகிறது.  

எசுபார்த்தா நகர அரசாக உருவாக்கியதன் விளைவாக, கிமு 8 ஆம் நூற்றாண்டில் ஆர்கெலாஸ் (அகியாட்) மற்றும் சாரிலோஸ் ( யூரிபோன்டிட்) ஆகிய அரசர்களின் கீழ் இரண்டு வம்சங்களும் கூட்டாக ஆட்சிப் பொறுப்பை ஏற்றிருக்கலாம். எசுபார்த்தா நகரம் ஐந்து கிராமங்களைக் கொண்டு உருவானது ( பிடானா, மெசோவா, லிம்னாய், கினோசௌரா, அமிக்லாய் ) இதில் பிந்தைய கிராமம் தாமதமாக மற்ற நான்குடன் இணைந்தது. அசியாட்சின் கல்லறை பிடானாவில் அமைந்திருந்தது, யூரிபோன்டிட்கள் லிம்னாயில் இருந்தனர், இது நான்கு கிராமங்கள் இணைந்தபோது இரட்டை முடியாட்சி உருவாக்கப்பட்டது என்று கூறுகின்றனர்.
# சீரியம்(III) அசிட்டேட்டு



**சீரியம் அசிட்டேட்டு** (*Cerium acetate*) என்பது Ce(CH<sub>3</sub>COO)<sub>3</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். வெண்மை நிறத்தில் தூளாகக் காணப்படும் இச்சேர்மம் நீரில் கரையும். 1.5 நீரேற்றானது 133 பாகை செல்சியசு வெப்பநிலையில் நீர் மூலக்கூற்றை இழந்து படிக உருவமற்ற நீரிலியாக மாற்றமடையும். 212 பாகை செல்சியசு வெப்பநிலையில் இந்நிலையும் மாற்றமடைந்து படிகநிலைக்கு மாறும். மேலும், 286 பாகை செல்சியசு வெப்பநிலையில் மீண்டும் ஒரு முறை நிலையில் மாற்றமடைகிறது.  
## தயாரிப்பு
சீரியம்(III) கார்பனேட்டு மற்றும் 50% நீர்ம அசிட்டிக் அமிலம் ஆகியன் வினை புரிந்து சீரியம் அசிட்டேட்டு உருவாகிறது.  
: Ce<sub>2</sub>(CO<sub>3</sub>)<sub>3</sub> + 6 CH<sub>3</sub>COOH → 2 Ce(CH<sub>3</sub>COO)<sub>3</sub> + 3 H<sub>2</sub>O + 3 CO<sub>2</sub>↑  
## பண்புகள்
நீரிலி நிலை சீரியம் அசிட்டேட்டு தண்ணீரிலும் எத்தனாலிலும் கரையும். ஆனால் நீரேற்று வடிவம் எத்தனாலில் கரையாது. பிரிடின் எளிதாக கரைகின்ற இச்சேர்மம் அசிட்டோனில் கரையாது. 310 பாகை செல்சியசு வெப்பநிலையில் வெப்பச் சிதைவுக்கு உட்பட்டு கார சீரியம்(III) அசிட்டேட்டு உருவாகிறது. இது மேலும் அதிகமான வெப்பநிலையில் மேலும் சிதைவடைந்து Ce2O2CO3 சேர்மமாக மாற்றமடைகிறது. மேலும் அதிக வெப்பநிலையில் CeO2 மற்றும் CO போன்றவை உருவாகின்றன.
# மனேந்திரகர்



**மனேந்திரகர்** (**Manendragarh**) இந்தியாவின் சத்தீஸ்கர் மாநிலத்தில் 9 செப்டம்பர் 2022 அன்று புதிதாக நிறுவப்பட்ட மனேந்திரகர்-சிர்மிரி-பாரத்பூர் மாவட்டத்தின் நிர்வாகத் தலைமையிடம் மற்றும் நகராட்சி ஆகும். இந்நகரத்தைச் சுற்றிலும் நிலக்கரிச் சுரங்கங்கள் அதிகம் உள்ளது. தேசிய நெடுஞ்சாலை எண் 43 மனேந்திரகர் நகரத்தின் வழியாகச் செல்கிறது. இந்நகரத்தின் வழியாக ஹஸ்தேவ் ஆறு பாய்கிறது. இந்நகரத்தை சுற்றியுள்ள மலைக்காட்டில் அமிர்த தாரை அருவி உள்ளது.  

## மக்கள் தொகை பரம்பல்
2011 இந்திய மக்கள் தொகை கணக்கெடுப்பு படி, 21 வார்டுகளும், 7,008 வீடுகளும் கொண்ட மனேந்திரகர் நகரத்தின் மக்கள் தொகை 33,07 ஆகும். அதில் ஆண்கள் 17,119 மற்றும் 15,952 பெண்கள் ஆக உள்ளனர். பாலின விகிதம் 1000 ஆண்களுக்கு 932 பெண்கள் வீதம் உள்ளனர். இதன் மக்கள் தொகையில் 6 வயதிற்குட்பட்ட குழந்தைகள் 12% ஆகவுள்ளனர். இதன் சராசரி எழுத்தறிவு 86.7% ஆகவுள்ளது. இதன் மக்கள் தொகையில் பட்டியல் சமூகத்தினரும், பட்டியல் பழங்குடியினரும் முறையே 2,626 மற்றும் 3,078 ஆகவுள்ளனர். இதன் மக்கள் தொகையில் இந்துக்கள் 76.61%, இசுலாமியர் 15.69%, பௌத்தர்கள், சீக்கியர்கள் 1.99%, கிறித்தவர்கள் 3.86% மற்றும் பிறர் 0.09% ஆகவுள்ளனர்.  
## பொருளாதாரம்
இந்ந்நகரைச் சுற்றிலும் காடுகள், நிலக்கரி சுரங்கங்கள் மற்றும் சுண்ணாம்பு சுரங்கங்கள் உள்ளது.  

## போக்குவரத்து

### சாலைப்போக்குவரத்து
தேசிய நெடுஞ்சாலை எண் 43, மனேந்திரநகர் வழியாக ரேவா, ஜபல்பூர், பிலாஸ்பூர், இராய்ப்பூர், அலகாபாத், வாரணாசி போன்ற நகரங்களுடன் இணைக்கிறது.  
## இதனையும் காண்க
- மனேந்திரகர்-சிர்மிரி-பாரத்பூர் மாவட்டம்
# வைகுந்த்பூர்


**வைகுந்த்பூர்** (**Baikunthpur**), இந்தியாவின் சத்தீஸ்கர் மாநிலத்தின் வடமேற்கில் உள்ள கோரியா மாவட்டத்தின் நிர்வாகத் தலைமையிட நகரம் மற்றும் நகராட்சி ஆகும். இந்நகரம் கடல் மட்டத்திலிருந்து 1735 அடி (529 மீட்டர்) உயரததில் உள்ளது.  
## மக்கள் தொகை பரம்பல்
2011 இந்திய மக்கள் தொகை கணக்கெடுப்பு படி, 31 வார்டுகளும், 6,289 குடியிருப்புகளும் கொண்ட் வைகுந்த்பூர் நகரத்தின் மக்கள் தொகை 28,431 ஆகும். அதில் 14,749 ஆண்கள் மற்றும் 13,682 பெண்கள் ஆக உள்ளனர். பாலின விகிதம் 1000 ஆண்களுக்கு 928 பெண்கள் வீதம் உள்ளனர். இதன் மக்கள் தொகையில் 6 வயதிற்குட்பட்ட குழந்தைகள் 12% ஆகவுள்ளனர். இதன் சராசரி எழுத்தறிவு 83.8% ஆகவுள்ளது. இதன் மக்கள் தொகையில் பட்டியல் சமூகத்தினரும், பட்டியல் பழங்குடியினரும் முறையே 1,850 மற்றும் 4,197 ஆகவுள்ளனர்.  

இதன் மக்கள் தொகையில் இந்துக்கள் 86.48%, இசுலாமியர் 9.62%, சமணர்கள் 0.25%, சீக்கியர்கள் 0.27%, கிறித்தவர்கள் 3.24%,  
மற்றும் பிறர் 0.13% ஆகவுள்ளனர்.
# சீதா ராமம்


***சீதா ராமம்*** (*Sita Ramam)* என்பது 2022 ஆம் ஆண்டு தெலுங்கு மொழியில் வெளியான வரலாற்றுக் காதல் திரைப்படமாகும். இதை அனு ராகவபுடி என்பவர் எழுதி இயக்கியுள்ளார். வைஜெயந்தி மூவிஸ் மற்றும் சுவப்னா சினிமா தயாரித்துள்ளது. இப்படத்தில் துல்கர் சல்மான், மிருணாள் தாக்கூர் ( தெலுங்கில் அறிமுகமானவர்), ராஷ்மிகா மந்தண்ணா, சுமந்த் ஆகியோர் நடித்துள்ளனர்.  

## கதைச் சுருக்கம்
1964 ஆம் ஆண்டு பின்னணியில், காஷ்மீர் எல்லையில் பணியாற்றும் அனாதையான இராணுவ அதிகாரியான லெப்டினன்ட் ராம், என்பவர் சீதா மகாலட்சுமி என்பவரிடமிருந்து அநாமதேய காதல் கடிதங்களைப் பெறுகிறார். ராம் சீதாவைக் கண்டுபிடித்து அவனது காதலை முன்வைக்கும் பணியில் ஈடுபடுகிறார்.  

## தயாரிப்பு
படத்தின் முதன்மை புகைப்படம் எடுக்கும் பணி ஏப்ரல் 2021 இல் தொடங்கி ஏப்ரல் 2022 இல் முடிவடைந்தது. ஐதராபாத்து, காஷ்மீர் மற்றும் உருசியாவின் சில பகுதிகளில் படப்பிடிப்பு நடைபெற்றது. இப்படத்திற்கு விஷால் சந்திரசேகர் இசையமைக்க, பி. எஸ். வினோத் மற்றும் சிரேயாஸ் கிருஷ்ணா ஒளிப்பதிவு செய்ய கோட்டகிரி வெங்கடேசுவர ராவ் படத்தொகுப்பு செய்துள்ளார். படம் 5 ஆகஸ்ட் 2022 அன்று திரையரங்குகளில் வெளியிடப்பட்டது. இப்படம் விமர்சன ரீதியாகவும் வணிக ரீதியாகவும் வெற்றியடைந்தது. திரையங்க வசூலில் கோடிக்கு மேல் வசூலித்தது.  

## நடிகர்கள்

## வெளியீடு
இத்திரைப்படம் 5 ஆகஸ்ட் 2022 அன்று தெலுங்கில் தமிழ் மற்றும் மலையாள மொழிகளின் மொழி மாற்றம் செய்யப்பட்டு வெளியிடப்பட்டது. படத்தின் இந்திப் பதிப்பு 2 செப்டம்பர் 2022 அன்று வெளியிடப்பட்டது.  

படத்தின் எண்ணிம விநியோக உரிமையை அமேசான் பிரைம் வீடியோ வாங்கியது. இப்படம் அமேசான் பிரைம் வீடியோவில் 9 செப்டம்பர் 2022 முதல் தெலுங்கு மற்றும் தமிழ் மற்றும் மலையாள மொழிகளின் பதிப்புகளில் எண்ணிம முறையில் ஒளிபரப்பு செய்ய திட்டமிடப்பட்டுள்ளது.
# பாலோட்



**பாலோட்** (**Balod**), இந்தியாவின் சத்தீஸ்கர் மாநிலத்தின் பாலோட் மாவட்டத்தின் நிர்வாகத் தலைமையிட நகரமும், நகராட்சியும் ஆகும். இது தந்துலா ஆற்றின் கரையில் அமைந்துள்ளது. இந்நகரம் தம்தரி நகரத்திலிருந்து 44 கிலோ மீட்டர் தொலைவிலும், துர்க் நகரத்திலிருந்து 58 கிலோ மீட்டர் தொலைவிலும் அமைந்துள்ளது.  

## மக்கள் தொகை பரம்பல்
2011 இந்திய மக்கள் தொகை கணக்கெடுப்பு படி, 18 வார்டுகளும், 5308 வீடுகளும் கொண்ட இந்நகரத்தின் மக்கள் தொகை 23,648 ஆகும். அதில் ஆண்கள் 11,798 மற்றும் பெண்கள் 11,850 ஆக உள்ளனர். பாலின விகிதம் 1000 ஆண்களுக்கு 1,004 பெண்கள் வீதம் உள்ளனர். இதன் மக்கள் தொகையில் 6 வயதிற்குட்பட்ட குழந்தைகள் 11% ஆகவுள்ளனர். இதன் சராசரி எழுத்தறிவு 88.1% ஆகவுள்ளது. இதன் மக்கள் தொகையில் பட்டியல் சமூகத்தினரும், பட்டியல் பழங்குடியினரும் முறையே 1,830 மற்றும் 2,733 ஆகவுள்ளனர்.  

இதன் மக்கள் தொகையில் இந்துக்கள் 88.03%, இசுலாமியர் 5.98%, பௌத்தர்கள் 0.61%, சமணர்கள் 3.95%, சீக்கியர்கள் 0.35%, கிறித்தவர்கள் 0.77% மற்றும் பிறர் 0.32% ஆகவுள்ளனர்.இந்நகரத்தில் இந்தி மொழி மற்றும் சத்திசுகரி மொழி பேசப்படுகிறது.
# பி. எஸ். வினோத்


**பி. எஸ். வினோத்** (*P. S. Vinod*) தெலுங்கு, இந்தி மற்றும் தமிழ் படங்களில் பணிபுரியும் இந்திய ஒளிப்பதிவாளர் ஆவார். இவர் 2000-த்தில் தமிழில் வெளியான ரிதம் என்ற படத்தின் மூலம் ஒளிப்பதிவாளராக அறிமுகமானார். பின்னர் பல இந்தி மற்றும் தெலுங்குத் திரைப்படங்களில் பணிபுரிந்தார்.  

*முசாஃபிர்* (2004), *மை வைஃப்ஸ் மர்டர்* (2005), *டீஸ் மார் கான்* (2010), பஞ்சா (2011), மனம் (2014), *சோக்கடே சின்னி நயனா* (2015) தோழா தெலுங்கில் *ஊபிரி* (2015) மற்றும் *ஹலோ* (2017) ஆகியவை இவரது குறிப்பிடத்தக்கப் படங்களாகும்.  

## தொழில்
இந்தியாவின் பெரும்பாலான விளம்பரங்களை இவர் ஒளிப்பதிவு செய்துள்ளார். சென்னைத் திரைப்படக் கல்லூரியில் பட்டம் பெற்ற பிறகு, மூத்த ஒளிப்பதிவாளர் சந்தோஷ் சிவனிடம் உதவி இயக்குநராக பணி புரிந்தார். அதன்பிறகு அடுத்தடுத்த இரண்டு தமிழ் படங்களான ரிதம் மற்றும் அப்பு ஆகிய திரைப்படங்களில் இயக்குநர் வசந்திடம் பணி புரிந்தார். அதைத் தொடர்ந்து பாலிவுட்டில் பிரபலமான சில படங்களில் பணிபுரிந்தார். இவரது இரண்டாவது இந்தித் திரைப்படமான *முசாஃபிர்* இவருக்கு ஜீ திரைப்பட விருதுகளுக்கான பரிந்துரையைப் பெற்றது. *ஸ்ட்ரைக்கர்* (2010) படத்தில் இவரது பணி விமர்சகர்களால் பாராட்டப்பட்டது.  

நடன இயக்குநராக இருந்து இயக்குநராக மாறிய ஃபராஹ் கான் தனது மூன்றாவது இயக்கமான *தீஸ் மார் கான்* படத்திற்கு இவரை ஒளிப்பதிவு செய்ய வைத்தார். இத்திரைப்படத்தில் வினோத்தின் பணி விமர்சகர்களால் பாராட்டப்பட்டது. 2010 ஆண்டின் பாலிவுட் படங்களில் ஒன்றாக ரெடிப்.காம் தேர்வு செய்தது. தெற்காசிய சர்வதேச திரைப்பட விழாவில் சிறந்த திரைப்படத்திற்கான கிராண்ட் ஜூரி விருதை வென்ற கேங்ஸ்டர் திரைப்படமான ஆரண்ய காண்டம், மற்றும் காதல் நகைச்சுவை காதல் 2 கல்யாணம் ஆகிய இரண்டு தமிழ் படங்களில் இவர் பணியாற்றியுள்ளார். முதல் படத்திற்காக சிறந்த ஒளிப்பதிவாளருக்கான விஜய் விருதை வென்றார். நடிகர் ஆர்யாவின் சகோதரர் சத்யாவின் அறிமுகமானது மிகவும் தாமதமாகி 2012-இல் வெளியிட திட்டமிடப்பட்டது.
# பலோடா பஜார்


**பலோடா பஜார்** (**Baloda Bazar**), இந்தியாவின் சத்தீஸ்கர் மாநிலத்தின் நடுவில் உள்ள பலோடா பஜார் மாவட்டத்தின் நிர்வாகத் தலைமையிடமும், நகராட்சியும் ஆகும். இராய்ப்பூர் 75 கிலோ மீட்டர் தொலைவில் உள்ளது. இந்நகரம் சத்தீஸ்கர் மாநிலத்தின் சிமெண்ட் ஆலைகளின் மையம் ஆகும். இது கடல் மட்டத்திலிருந்து 254 மீட்டர் உயரத்தில் அமைந்துள்ளது.  

## மக்கள் தொகை பரம்பல்
2011 இந்திய மக்கள் தொகை கணக்கெடுப்பு படி 18 வார்டுகளும், 5407 வீடுகளும் கொண்ட இந்நகரத்தின் மக்கள் தொகை 26,632 ஆகும். அதில் ஆண்கள் 13,481 மற்றும் பெண்கள் 13,151 ஆக உள்ளனர். பாலின விகிதம் 1000 ஆண்களுக்கு 976 பெண்கள் வீதம் உள்ளனர். இதன் மக்கள் தொகையில் 6 வயதிற்குட்பட்ட குழந்தைகள் 13% ஆகவுள்ளனர். இதன் சராசரி எழுத்தறிவு 83.8% ஆகவுள்ளது. இதன் மக்கள் தொகையில் பட்டியல் சமூகத்தினரும், பட்டியல் பழங்குடியினரும் முறையே 4,834 மற்றும் 1,509 ஆகவுள்ளனர்.  

இதன் மக்கள் தொகையில் இந்துக்கள் 91.76%, இசுலாமியர் 5.5%, சமணர்கள் 0.66%, கிறித்தவர்கள் 0.88% மற்றும் பிறர் 0.75% ஆகவுள்ளனர். இந்நகரத்தில் இந்தி மொழி மற்றும் சத்திசுகரி மொழிகள் பேசப்படுகிறது.
# பலராம்பூர், சத்தீஸ்கர்



**பலராம்பூர்** (**Balrampur**), இந்தியாவின் சத்தீஸ்கர் மாநிலத்தின் வடக்கில் அமைந்த பலராம்பூர் மாவட்டத்தின் நிர்வாகத் தலைமையிடம் மற்றும் பேரூராட்சி ஆகும். இது சத்தீஸ்கர் மாநிலத் தலைநகரான இராய்ப்பூருக்கு வடக்கே 441 கிலோ மீட்டர் தொலைவில் உள்ளது. இதன் கிழக்கில் ஜார்கண்ட் மாநிலத் தலைநகரான ராஞ்சி 240 கிலோ மீட்டர் தொலைவில் உள்ளது.  
## போக்குவரத்து

### சாலைப் போக்குவரத்து
தேசிய நெடுஞ்சாலை எண் 343 அம்பிகாபூர், இராமானுஜகஞ்ச் வழியாக ஜார்கண்ட் மாநிலத்தின் கர்வா நகரத்துடன் இணைக்கிறது.  

### தொடருந்து நிலையம்
பலராம்பூர் நகரத்தின் அருகமைந்த தொடருந்து நிலையம் அம்பிகாபூர் மற்றும் கர்வா ஆகும்.  
## மக்கள் தொகை பரம்பல்
2011 இந்திய மக்கள் தொகை கணக்கெடுப்பு படி, 15 வார்டுகளும், 972 வீடுகளும் கொண்ட இந்நகரத்தின் மக்கள் தொகை 4,456 ஆகும். அதில் ஆண்கள் 2,330 மற்றும் பெண்கள் 2,126 ஆக உள்ளனர். பாலின விகிதம் 1000 ஆண்களுக்கு 880 பெண்கள் வீதம் உள்ளனர். இதன் மக்கள் தொகையில் 6 வயதிற்குட்பட்ட குழந்தைகள் 15% ஆகவுள்ளனர். இதன் சராசரி எழுத்தறிவு 81.2% ஆகவுள்ளது. இதன் மக்கள் தொகையில் பட்டியல் சமூகத்தினரும், பட்டியல் பழங்குடியினரும் முறையே 115 மற்றும் 1,665 ஆகவுள்ளனர். இதன் மக்கள் தொகையில் இந்துக்கள் 71.77%, இசுலாமியர் 15.55%, கிறித்தவர்கள் 10.73%, மற்றும் பிறர் 1.95% % ஆகவுள்ளனர்.இந்நகர்த்தில் இந்தி மொழி, சர்குஜா மொழி பேசப்படுகிறது.
# கிருஷண்சர் ஏரி


**கிருஷண்சர் ஏரி** (*Krishansar Lake*) என்பது இந்தியாவின் ஜம்மு மற்றும் காஷ்மீரின் காந்தர்பல் மாவட்டத்தில் சோன்மார்க் அருகே 3,710 மீட்டர் (12,170 அடி) உயரத்தில் பனி சூழ அமைந்துள்ள தாவர ஊட்டச்சத்துக்கள் ஒப்பீட்டளவில் குறைவாக உள்ள ஏரியாகும். இது விசன்சர் ஏரிக்கு வடமேற்கே ஒரு கிலோமீட்டருக்கும் குறைவான தூரத்தில் அமைந்துள்ளது. மேலும் அதிகபட்ச நீளம் 0.95 கி.மீ. மற்றும் அதிகபட்ச அகலம் 0.6 கி.மீ.. ஆகும்  

## சொற்பிறப்பியல், புவியியல்
சமசுகிருதத்திலும் காஷ்மீரி மொழியிலும் "கிருஷண்சர்" என்றால் கிருட்டிணன் ஏரி என்று பொருள். இது பல வகையான மீன்களுக்கு தாயகமாக உள்ளது அவற்றில் பழுப்பு திரௌட் அதிக அளவில் உள்ளது. ஏரியானது குளிர்காலத்தில் உறைந்து காணப்படுகிறது. மேலும் கடுமையான பனிப்பொழிவு காரணமாக இப் பருவத்தில் அணுக முடியாது. இது பசுமையான புல்வெளிகளால் சூழப்பட்டுள்ளது. கோடையில் செம்மறி ஆடுகளை மேய்க்கும் உள்ளூர் மேய்ப்பர்களை ஈர்க்கிறது. கிருஷண்சர் ஏரி விசன்சர் ஏரிக்கு அருகில் உள்ளது. இதன் பின்புறம் பனியால் மூடப்பட்ட மலைகள் உள்ளன, அதில் கட்சர் ஏரிக்கு செல்லும் மலைப்பாதையான கட்சர் கணவாய் அமைந்துள்ளது. இந்த ஏரி காஷ்மீர் பள்ளத்தாக்குக்கு வடக்கே உள்ள புகழ்பெற்ற மலையேற்ற தளமாகும். இது பெரும்பாலும் பனி மற்றும் பனிப்பாறைகள் உருகுவதன் மூலம் நிரம்புகிறது. இது விசன்சர் ஏரியில் விழும் ஒரு சிறிய ஓடை வழியாக வெளியேறி நீலம் ஆற்றை உருவாக்குகிறது.  

## அணுகல்
கிரிஷண்சர் ஏரி 115 கி.மீ. தொலைவில் அமைந்துள்ளது. சிறீநகரில் இருந்து வடகிழக்கு மற்றும் சிட்காடி சோனாமார்க்கிலிருந்து 35 கி.மீ. சிறீநகர் அல்லது சிறீநகர் வானூர்தி நிலையத்திலிருந்து 80 கி.மீ. தொலைவில் உள்ள தேசிய நெடுஞ்சாலை 1 வழியாக சிட்காடி கிராமத்திற்குச் செல்லலாம். அங்கிருந்து குதிரைவண்டிகளை வாடகைக்கு அமர்த்தி 35 கி.மீ. தூரம் உள்ள அல்பைன் மலையேறி ஏரியை அடையலாம். இப்பயணம் கடல் மட்டத்திலிருந்து 4100 மீட்டர் உயரமுள்ள நிச்னாய் கணவாயைக் கடந்து ஒரு முழு நாள் மலையேற்றத்தை எடுக்கும். கட்சர் ஏரி வடமேற்கில் 9 கிலோமீட்டர் தொலைவில் உள்ளது. ஜூன் மாதம் முதல் செப்டம்பர் வரையிலான காலகட்டம் இந்த ஏரியைப் பார்வையிட சிறந்த நேரமாகும்.  

## புகைப்படத் தொகுப்பு
# பெமேதரா


**பெமேதரா** (**Bemetara**), இந்தியாவின் சத்தீஸ்கர் மாநிலத்தின் நடுவில் அமைந்த பெமேதரா மாவட்டத்தின் நிர்வாகத் தலைமையிட நகரமும், நகராட்சியும் ஆகும். இது மாநிலத் தலைநகரான ராய்ப்பூருக்கு வடக்கே 70 கிலோ மீட்டர் தொலைவில் உள்ளது.  

## புவியியல்
இந்நகரத்தின் கிழக்கில் சிவநாத் ஆறு பாய்கிறது. இதன் தெற்கில் அடர்ந்த காடுகள் கொண்டது. இதன் வடமேற்கில் மைக்கல் மலைத்தொடர்கள் உள்ளது. இதன் வடக்கில் சோட்டா நாக்பூர் மேட்டுநிலம் மற்றும் தெற்கில் தக்காண பீடபூமி உள்ளது.  

## மக்கள் தொகை பரம்பல்
2011 இந்திய மக்கள் தொகை கணக்கெடுப்பு படி, 18 வார்டுகளும், 5800 வீடுகளும் கொண்ட இந்நகரத்தின் மக்கள் தொகை 28,536 ஆகும். அதில் ஆண்கள் 14,280 மற்றும் பெண்கள் 14,256 ஆக உள்ளனர். பாலின விகிதம் 1000 ஆண்களுக்கு 998 பெண்கள் வீதம் உள்ளனர். இதன் மக்கள் தொகையில் 6 வயதிற்குட்பட்ட குழந்தைகள் 13% ஆகவுள்ளனர். இதன் சராசரி எழுத்தறிவு 81% ஆகவுள்ளது. இதன் மக்கள் தொகையில் பட்டியல் சமூகத்தினரும், பட்டியல் பழங்குடியினரும் முறையே 2,398 மற்றும் 884 ஆகவுள்ளனர். இதன் மக்கள் தொகையில் இந்துக்கள் 92.46%, இசுலாமியர் 4.14%, சீக்கியர்கள் 2.59%, கிறித்தவர்கள் 0.32%, மற்றும் பிறர் 0.49% ஆகவுள்ளனர்.இங்கு இந்தி மொழி, சத்திசுகரி மொழிகள் பேசப்படுகிறது.  

## போக்குவரத்து
### சாலைப் போக்குவரத்து
தேசிய நெடுஞ்சாலை எண் 12 இந்நகரத்தின் வழியாகச் செல்கிறது. இந்நகரத்தின் சாலைகள் ராய்ப்பூர், பிலாஸ்பூர், துர்க், ஜபல்பூர் மற்றும் கவர்தா நகரங்களுட்ன இணைக்கிறது.  

## தட்ப வெப்பம்
# பிஜப்பூர், சத்தீஸ்கர்



**பிஜப்பூர்** (**Bijapur**), இந்தியாவின் சத்தீஸ்கர் மாநிலத்தின் தென்மேற்கில் அமைந்த பிஜப்பூர் மாவட்டத்தின் நிர்வாகத் தலைமையிடம் மற்றும் பேரூராட்சி ஆகும். இது மாநிலத் தலைநகரான ராய்ப்பூருக்கு தெற்கே 430 கிலோ மீட்டர் தொலைவில் உள்ளது. இந்நகரத்தின் வழியாகச் செல்லும் தேசிய நெடுஞ்சாலை எண் 16, பிஜப்பூர் நகரத்துடன், ஜெகதல்பூர் மற்றும் நிஜாமாபாத் நகரங்களுடன் இணைக்கிறது.  

## மக்கள் தொகை பரம்பல்
2011 இந்திய மக்கள் தொகை கணக்கெடுப்பு படி, 15 வார்டுகளும், 3,521 வீடுகளும் கொண்ட பிஜப்பூர் பேரூராட்சியின் மொத்த மக்கள் தொகை 16,129 ஆகும். அதில் ஆண்கள் 8,786 மற்றும் 7,343 பெண்கள் ஆக உள்ளனர். பாலின விகிதம் 1000 ஆண்களுக்கு 836 பெண்கள் வீதம் உள்ளனர். இதன் மக்கள் தொகையில் 6 வயதிற்குட்பட்ட குழந்தைகள் 13% ஆகவுள்ளனர். இதன் சராசரி எழுத்தறிவு 79.8% ஆகவுள்ளது. இதன் மக்கள் தொகையில் பட்டியல் சமூகத்தினரும், பட்டியல் பழங்குடியினரும் முறையே 2,198 மற்றும் 7,810 ஆகவுள்ளனர். இதன் மக்கள் தொகையில் இந்துக்கள் 87.13%, இசுலாமியர் 3.16%, பௌத்தர்கள் 1.73%, கிறித்தவர்கள் 4.67%, மற்றும் பிறர் 3.31% ஆகவுள்ளனர்.இந்தி மொழி, சத்திசுகரி மொழிகள் இந்நகரத்தில் பேசப்படுகிறது.
# ரியோ பிரகடனம்


**சுற்றுச்சூழல் மற்றும் மேம்பாடு** **குறித்த** **ரியோ பிரகடனம்** (*Rio Declaration on Environment and Development*), என்பது பொதுவாக **ரியோ பிரகடனம்** என்று அழைக்கப்படுகிறது. இது 1992ஆம் ஆண்டு ஐக்கிய நாடுகளின் "சுற்றுச்சூழல் மற்றும் மேம்பாடு பற்றிய மாநாட்டில்" தயாரிக்கப்பட்ட ஒரு ஆவணமாகும். இது முறைசாரா முறையில் பூமி உச்சி மாநாடு என்று அழைக்கப்படுகிறது. ரியோ பிரகடனம் எதிர்கால நிலையான வளர்ச்சியில் நாடுகளுக்கு வழிகாட்டும் நோக்கத்துடன் 27 கொள்கைகளைக் கொண்டிருந்தது. இதில் 175 நாடுகள் கையெழுத்திட்டன.  

## வரலாறு
ரியோ பிரகடனத்தை ஏற்றுக்கொண்ட ரியோ மாநாடு 1992 சூன் 3 முதல் 14 வரை நடைபெற்றது. இதைத் தொடர்ந்து, ஆவணத்தின் கொள்கைகளை நடைமுறைப்படுத்துவதில் ஏற்பட்டுள்ள முன்னேற்றத்தை மதிப்பிடுவதற்குப் பன்னாடுச் சமூகம் இரண்டு முறை கூடியுள்ளது. முதலில் நியூயார்க் நகரில் 1997-ல் ஐ.நா. பொதுச் சபை அமர்வின் போதும், பின்னர் 2002-ல் ஜோகன்னஸ்பர்க்கிலும் கூடியது. இந்த ஆவணம் சுற்றுச்சூழல் விழிப்புணர்வை ஏற்படுத்த உதவியது. 2007ஆம் ஆண்டின் சான்றுகள், சுற்றுச்சூழல் இலக்குகள் சிறிதளவே இதன் மூலம் எட்டப்பட்டதாகக் கூறுகின்றன.  

## உள்ளடக்கம்
"பூமியின் ஒருங்கிணைந்த மற்றும் ஒன்றுக்கொன்று சார்ந்த இயல்பு, "எங்கள் வீடு" என்று குறிப்பிடும் ரியோ பிரகடனம் 27 கொள்கைகளை அறிவித்தது. முதல் கொள்கையானது நீடித்த வளர்ச்சி என்பதை முதன்மையாகக் கொண்ட மனிதர்களைப் பற்றியது. இவர்கள் இயற்கையோடு இயைந்த ஆரோக்கியமான மற்றும் பயனுள்ள வாழ்க்கையை வாழத் தகுதியுடையவர்கள். மாநிலங்கள் சுற்றுச்சூழல் சட்டத்தை இயற்றும் என்ற எதிர்பார்ப்பைச் சரத்து 11 உருவாக்குகிறது. மேலும் சரத்துகளின் முன்னெச்சரிக்கை கொள்கையின் சூத்திரங்களும் அடங்கும். இது "நாடுகள், அவர்களின் திறன்களுக்கு ஏற்ப பரவலாகப் பயன்படுத்தப்பட வேண்டும்" (சரத்து 15), மற்றும் மாசுபடுத்துபவர் பணம் செலுத்தும் கொள்கையினை மேற்கொள்ள பொது நலனுக்காக ஊக்குவிக்கப்படுகின்றன. இது பன்னாட்டு வணிகம் மற்றும் முதலீட்டைச் சிதைக்காது (சரத்து 16). இறுதி சரத்து மற்ற கொள்கைகளை நல்ல நம்பிக்கையுடன் நிறைவேற்ற அழைக்கிறது.  

## மேலும் பார்க்கவும்

- மூன்று தலைமுறை மனித உரிமைகள்
# கரியாபந்து

6-7-ஆம் நூற்றாண்டு]]  

**கரியாபந்து** (**Gariaband**), இந்தியாவின் சத்தீஸ்கர் மாநிலத்தின் மத்திய கிழக்கில், ஒடிசா எல்லையை ஒட்டிய கரியாப்ந்து மாவட்டத்தின் நிர்வாகத் தலைமையிடம் மற்றும் பேரூராட்சி ஆகும். பைரி ஆற்றின் கரையில் அமைந்த கரியாபந்து நகரத்தில் கிபி ஆறாம் நூற்றாண்டின், விஷ்ணுவிற்கு அர்ப்பணிக்கப்பட்ட பூதேஸ்வர் நாத் கோயில் உள்ளது.  
## அமைவிடம்
மகாசமுந்து நகரத்திற்கு தெற்கே 80 கிலோ மீட்டர் தொலைவிலும், மாநிலத் தலைநகர் ராய்ப்பூரிலிருந்து 90 கிலோ மீட்டர் தொலைவிலும் கரியாபந்து உள்ளது.  
## பெயர்க் காரணம்
கரியாபந்து எனில் மலைகளால் சூழப்பட்ட நிலப்பரப்பு எனப்பொருளாகும்.  

## மக்கள் தொகை பரம்பல்
2011 இந்திய மக்கள் தொகை கணக்கெடுப்பு படி, 15 வார்டுகளும் 2,448 வீடுகளும் கொண்ட கரியாப்ந்து பேரூராட்சியின் மக்கள் தொகை 10,517 ஆகும். அதில் 5,233 ஆண்கள் மற்றும் 5,233 பெண்கள் ஆக உள்ளனர். பாலின விகிதம் 1000 ஆண்களுக்கு 1010 பெண்கள் வீதம் உள்ளனர். இதன் மக்கள் தொகையில் 6 வயதிற்குட்பட்ட குழந்தைகள் 11.32% ஆகவுள்ளனர். இதன் சராசரி எழுத்தறிவு 85.49% ஆகவுள்ளது.  

இதன் மக்கள் தொகையில் இந்துக்கள் 88.11%, இசுலாமியர் 9.74%, பௌத்தர்கள் 0.38%, சமணர்கள் 0.32%, சீக்கியர்கள் 0.27%, கிறித்தவர்கள் 0.87% மற்றும் பிறர் 0.31% ஆகவுள்ளனர்.
# ஜஸ்பூர்நகர்


**ஜஷ்பூர் நகர்** (**Jashpur Nagar**), இந்தியாவின் சத்தீஸ்கர் மாநிலத்தில் வடகிழக்கில் அமைந்த ஜஷ்பூர் மாவட்டத்தின் நிர்வாகத் தலைமையிடம் மற்றும் நகராட்சி ஆகும். இந்நகரம் சங்கு ஆற்றின் கரையில் உள்ளது. முன்னர் பிரித்தானிய இந்தியாவின் ஆட்சியில், இந்நகரம் ஜஷ்பூர் சமஸ்தானத்த்தின் தலைநகராக விளங்கியது.  

சோட்டா நாக்பூர் மேட்டு நிலத்தில் அமைந்த ஜஷ்பூர் நகரம் கடல் மட்டத்திலிருந்து 753 மீட்டர் உயரத்தில் உள்ளது. மாநிலத் தலைநகரான ராய்ப்பூருக்கு வடகிழக்கே 463 கிலோ மீட்டர் தொலைவில் ஜஷ்பூர் நகரம் உள்ளது. இந்நகரம் ஜார்கண்ட் மாநில எல்லையிலிருந்து 12 கிலோ மீட்டர் தொலைவில் உள்ளது.  

## மக்கள் தொகை பரம்பல்
2011 இந்திய மக்கள் தொகை கணக்கெடுப்பு படி, 19 வார்டுகளும், 6,128 வீடுகளும் கொண்ட ஜஷ்பூர் நகர் மக்கள் தொகை 28,301 ஆகும். அதில் 14,338 ஆண்கள் மற்றும் 13,963 பெண்கள் ஆக உள்ளனர். பாலின விகிதம் 1000 ஆண்களுக்கு 974 பெண்கள் வீதம் உள்ளனர். இதன் மக்கள் தொகையில் 6 வயதிற்குட்பட்ட குழந்தைகள் 13% ஆகவுள்ளனர். இதன் சராசரி எழுத்தறிவு 89.1% ஆகவுள்ளது. இதன் மக்கள் தொகையில் பட்டியல் சமூகத்தினரும், பட்டியல் பழங்குடியினரும் முறையே 2,214 மற்றும் 11,169 ஆகவுள்ளனர். இதன் மக்கள் தொகையில் இந்துக்கள் 76.27%, இசுலாமியர் 8.38%, சமணர்கள் 1.08%, கிறித்தவர்கள் 12.83%,  
மற்றும் பிறர் 1.46% ஆகவுள்ளனர்.  

## தட்ப வெப்பம்
# மலேசிய வடக்கு-தெற்கு விரைவுச்சாலை, வடக்கு வழித்தடம்



<mapframe text=வழித்தடம் width=300 height=300 zoom=6 latitude=4 longitude=102>  
{  
"type": "ExternalData",  
"service": "geoline",  
"ids": "Q1521575",  
"properties": {  
"stroke": "#FFCC00",  
"stroke-width": 3  
}  
}  
</mapframe>  

**மலேசிய வடக்கு-தெற்கு விரைவுச்சாலை, வடக்கு வழித்தடம்** &nbsp;(ஆங்கிலம்: *North–South Expressway Northern Route* (**E1**); மலாய்: *Lebuhraya Utara–Selatan Jajaran Utara* (**E1**)) என்பது தீபகற்ப மலேசியாவின் வடக்கு-தெற்கு விரைவுச்சாலையின் வடக்குப் பகுதி வழித்தடம் ஆகும். தீபகற்ப மலேசியாவின் வடமேற்கு கடற்கரைக்கு இணையாகச் சரிசமமான நிலையில் செல்கிறது.  

இந்த விரைவுச்சாலையின் நீளம் 460-கி.மீ. (290-மைல்). வடமேற்கு மாநிலங்களான கெடா, பினாங்கு, பேராக் மற்றும் சிலாங்கூர் மாநிலங்களின் வழியாக இந்தச் சாலை செல்கிறது.  

## பொது
இந்த விரைவுச்சாலை மலேசியா-தாய்லாந்து எல்லையில், கெடா, புக்கிட் காயூ ஈத்தாம் சோதனைச் சாவடியில் தொடங்குகிறது. பின்னர் சிலாங்கூர், புக்கிட் லஞ்சான் கிராமப்புறப் பகுதியில் முடிவடைகிறது.  

அங்கு கிள்ளான் பள்ளத்தாக்கு விரைவுச் சாலையுடன் இணைகிறது. இந்த வடக்கு-தெற்கு விரைவுச்சாலை பிளஸ் விரைவுச்சாலைகள் நிறுவனத்தின் *(PLUS Expressways)* மூலமாக இயக்கப் படுகிறது.  

இந்த நெடுஞ்சாலை, மலாயா தீபகற்பத்தின் வடமேற்கு கடற்கரைக்கு அருகில் வடக்கு-தெற்கு திசையில் செல்கிறது. அலோர் ஸ்டார், பட்டர்வொர்த், தைப்பிங், ஈப்போ மற்றும் ரவாங் உள்ளிட்ட பல முக்கிய நகரங்களையும் இணைக்கிறது.  

அதே வேளையில் அதன் வழித்தடத்தில் பல கிராமப் புறங்களுக்கும் சாலை அணுகலை வழங்குகிறது. தீபகற்ப மலேசியாவில் இதுவே மிக நீளமான விரைவுச்சாலை ஆகும்.  

## முக்கிய அம்சங்கள்

மலேசியாவின் இரண்டாவது நீளமான பாலமான பினாங்கு பாலம், சுங்கை பேராக் பாலம் *(Jambatan Sultan Azlan Shah),* மெனோரா சுரங்கப்பாதை *(Menora Tunnel)* மற்றும் ரவாங் ஓய்வு சேவை மையத்தில் *(Rawang Rest and Service Area (R&R)* உள்ள வடக்கு-தெற்கு விரைவுச்சாலை நினைவுச்சின்னம் போன்றவை இந்த விரைவுச்சாலையின் முக்கிய அம்சங்களாகும்.  

இந்த வடக்கு-தெற்கு விரைவுச்சாலை வலையமைப்பில் கோப்பேங்-தாப்பா பகுதி தான் அதிகம் செலவான பகுதியாகும். அத்துடன் அந்தப் பகுதி சற்று ஆபத்தான பகுதியாகவும் கருதப்படுகிறது.  

இந்த வடக்கு-தெற்கு விரைவுச்சாலையில் இரண்டு ஆபத்தான நீட்சிகள் உள்ளன: முதலாவது சங்காட் ஜெரிங்-ஜெலாப்பாங் *(Changkat Jering-Jelapang)* நீட்சி; இரண்டாவது கோப்பேங்-தாப்பா *(Gopeng-Tapah)* நீட்சி.  

### கனரக வாகனங்களுக்குத் தடை

இந்த வடக்கு-தெற்கு விரைவுச்சாலை வடக்கு வழித்தடத்தில் ரவாங் நகரில் இருந்து புக்கிட் லாஞ்சான் வரைக்கும்; வேலை நாட்கள் நேரங்களில்; ஒரு குறிப்பிட்ட நேரத்திற்கு கனரக வாகனங்களுக்குத் தடை விதிக்கப்பட்டு உள்ளது.  

திங்கள் கிழமை முதல் வெள்ளிக் கிழமை வரை (பொது விடுமுறை நாட்கள் தவிர) காலை 6:30 மணி முதல் 9:30 மணி வரை, 10,000 கிலோ அல்லது அதற்கும் மேற்பட்ட எடையுள்ள கனரக வாகனங்கள் (பேருந்துகள் மற்றும் நீர்க் கலச்சுமையுந்துகள் *(Tankers)* தவிர); இந்த விரைவுச் சாலைக்குள் நுழைய அனுமதிக்கப்படுவது இல்லை. விதியை மீறும் கனரக வாகனங்களுக்கு அபராதம் விதிக்கப்படும்.
# காங்கேர்



**காங்கேர்** (**Kanker**), இந்தியாவின் சத்தீஸ்கர் மாநிலத்தின் தென்கிழக்கில் அமைந்த காங்கேர் மாவட்டத்தின் நிர்வாகத் தலைமையிடம் மற்றும் நகராட்சி ஆகும். இது மாநிலத் தலைநகரான ராய்ப்பூரிலிருந்து 140 கிலோ மீட்டர் தொலைவிலும்; ஜெகதல்பூர் நகரத்திலிருந்து 16 கிலோ மீட்டர் தொலைவிலும் உள்ளது.  

மலைக்காடுகள் சூழ்ந்த காங்கேர் நகரம், சிவப்பு தாழ்வாரம் எனப்படும் நக்சலைட் போராளிகளால் அரசுத் துறையினர் மற்றும் பொதுமக்கள் பாதிக்கப்படும் இடங்களில் ஒன்றாக உள்ளது.இது கடல் மட்டத்திலிருந்து 388 மீட்டர் உயரத்தில் உள்ளது.காங்கேர் நகரத்தில் தூத் ஆறு பாய்கிறது.  

## மக்கள் தொகை பரம்பல்
2011 இந்திய மக்கள் தொகை கணக்கெடுப்பு படி, 23 வார்டுகளும், 8724 வீடுகளும் கொண்ட காங்கேர் நகராட்சியின் மக்கள் தொகை 37,442 ஆகும். அதில் ஆண்கள் மற்றும் பெண்கள் ஆக உள்ளனர். பாலின விகிதம் 1000 ஆண்களுக்கு 1,033 பெண்கள் வீதம் உள்ளனர். இதன் மக்கள் தொகையில் 6 வயதிற்குட்பட்ட குழந்தைகள் 11% ஆகவுள்ளனர். இதன் சராசரி எழுத்தறிவு 88.5% ஆகவுள்ளது. இதன் மக்கள் தொகையில் பட்டியல் சமூகத்தினரும், பட்டியல் பழங்குடியினரும் முறையே 2,545 மற்றும் 9,405 ஆகவுள்ளனர்.  

இதன் மக்கள் தொகையில் இந்துக்கள் 86.76%, இசுலாமியர் 8.6%, பௌத்தர்கள் 0.89, சீக்கியர்கள் 0.27%, கிறித்தவர்கள் 1.3% மற்றும் பிறர் 1.66% ஆகவுள்ளனர்.இந்நகரத்தில் இந்தி மொழி, சத்திசுகரி மொழி மற்றும் ஹல்பி மொழிகள் பேசப்படுகிறது.  

## போக்குவரத்து
ராய்ப்பூர்-ஜெகதல்பூர்-விஜயநகரம் செல்லும் தேசிய நெடுஞ்சாலை எண் 3 காங்கேர் நகரம் வழியாகச் செல்கிறது.  

## படக்காட்சிகள்
# பென்னகர் ஊராட்சி


**பென்னகர் ஊராட்சி** (Pennagar *Gram Panchayat*), தமிழ்நாட்டின் இராணிப்பேட்டை மாவட்டத்தில் உள்ள திமிரி வட்டாரத்தில் அமைந்துள்ளது. இந்த ஊராட்சி, ஆற்காடு சட்டமன்றத் தொகுதிக்கும் அரக்கோணம் மக்களவைத் தொகுதிக்கும் உட்பட்டதாகும். இந்த ஊராட்சி, மொத்தம் 9 ஊராட்சி மன்றத் தொகுதிகளைக் கொண்டுள்ளது. இவற்றில் இருந்து 9 ஊராட்சி மன்ற உறுப்பினர்களைத் தேர்ந்தெடுக்கின்றனர்.  2011ஆம் ஆண்டு இந்திய மக்கள் தொகை கணக்கெடுப்பின்படி, மொத்த மக்கள் தொகை 4057 ஆகும். இவர்களில் பெண்கள் 2035 பேரும் ஆண்கள் 2022 பேரும் உள்ளனர்.
# மர நெட்டைக்காலி



**மர நெட்டைக்காலி** (*ஆந்தசு திரிவியாலிசு*) என்பது சிறிய குருவி பறவை சிற்றினமாகும். இது ஐரோப்பாவின் பெரும்பாலான பகுதிகளிலும், பாலேர்டிக் பகுதியிலும் கிழக்கு சைபீரியன் மலைகள் வரை கிழக்கே இனப்பெருக்கம் செய்கிறது. இது ஆபிரிக்கா மற்றும் தெற்கு ஆசியாவிற்குக் குளிர்காலத்தில் வலசைபோகும். இதனுடைய விலங்கியல் பெயர் இலத்தீன் மொழியிலிருந்து வந்தது. *ஆந்தசு* என்பது புல்வெளிகளின் காணப்படும் பறவை என்பதும், சிற்றினப் பெயரான *திரிவியாலிசு* என்றால் "பொதுவானது" என்றும் பொருள். எனவே இது புல்வெளிகளில் காணப்படும் பறவையாகும்.  

## வகைபாட்டியல்
சுவீடன் இயற்கை ஆர்வலர் கரோலஸ் லின்னேயஸ் என்பவரால் 1758ஆம் ஆண்டில் *சிஸ்டமா நேச்சுரேயின்* பத்தாவது பதிப்பில் *அலாடா ட்ரிவியாலிசு* என்ற இருசொற் பெயரின் கீழ் முறைப்படி விவரிக்கப்பட்டது. இந்தச் சிற்றினம் சுவீடனில் காணப்பட்டதாக லின்னேயஸ் குறிப்பிட்டுள்ளார். *திரிவியலிஸ்* என்ற குறிப்பிட்ட அடைமொழி இலத்தீன் மொழியில் "பொது" அல்லது "சாதாரண" என்று பொருள்படும். இலத்தீன் *திரிவியம்* என்பதன் பொருள் "பொது தெரு". 1805ஆம் ஆண்டில் ஜெர்மன் இயற்கையியலாளர் சோகன் மாத்தூசு பெக்சுடீனால் அறிமுகப்படுத்தப்பட்ட *அந்தசு* பேரினத்தில் இப்போது மர நெட்டைக்காலி வைக்கப்பட்டது.  

இரண்டு துணையினங்கள் இந்தச் சிற்றினத்தின் கீழ் அங்கீகரிக்கப்பட்டுள்ளன. அவை:  

### பாதுகாப்புக்கு நிதி
வனவியல் ஆணையம் இங்கிலாந்தின் கானக மானியம் என்ற திட்டத்தின் கீழ் நிதி வழங்கி இதனைப் பாதுகாத்து வருகிறது.  

## படங்கள்
# மலை நெட்டைக்காலி


**மலை நெட்டைக்காலி** (*ஆந்தசு கோசுச்சி*) என்பது மோட்டாசிலிடே குடும்பத்தில் உள்ள ஒரு பறவை சிற்றினம் ஆகும்.  

இது லெசோத்தோ, தென்னாப்பிரிக்கா, போட்சுவானா, காங்கோ மக்களாட்சிக் குடியரசு, நமீபியா மற்றும் சாம்பியாவில் காணப்படுகிறது. இதன் இயற்கை வாழ்விடம் மிதவெப்பமண்டல அல்லது வெப்பமண்டல உயரமான புல்வெளி ஆகும்.
# பரமோ நெட்டைக்காலி


**பரமோ நெட்டைக்காலி** (*ஆந்தசு போகோடென்சிசு*) என்பது மோட்டாசிலிடே குடும்பத்தில் உள்ள ஒரு பறவைச் சிற்றினமாகும். இது அர்ஜென்டினா, பொலிவியா, கொலம்பியா, ஈக்வடார், பெரு மற்றும் வெனிசுலாவில் காணப்படுகிறது. இதன் இயற்கையான வாழ்விடங்கள் மிதவெப்பமண்டல அல்லது வெப்பமண்டல உயரமான புல்வெளி மற்றும் மேய்ச்சல் நிலங்கள் ஆகும்.
# கெல்மேர் நெட்டைக்காலி


**கெல்மேர் நெட்டைக்காலி** (*Hellmayr's pipit*) (*ஆந்தசு கெல்ப்மேரி*) என்பது மோட்டாசிலிடே குடும்பத்தில் உள்ள ஒரு பறவை சிற்றினமாகும். இது அர்கெந்தீனா, பொலிவியா, பிரேசில், சிலி, பரகுவை, பெரு மற்றும் உருகுவை ஆகிய நாடுகளில் காணப்படுகிறது. மிதமான புல்வெளி, மிதவெப்ப மண்டல அல்லது வெப்பமண்டல உயரமான புல்வெளி மற்றும் மேய்ச்சல் நிலம் ஆகியவை இதன் இயற்கையான வாழ்விடங்களாகும் .
# காவி மார்பு நெட்டைக்காலி


**காவி மார்பு நெட்டைக்காலி** (*Ochre-breasted pipit*)(*ஆந்தசு நாட்டெர்ரி*) என்பது மோட்டாசிலிடே குடும்பத்தில் உள்ள ஒரு பறவை சிற்றினம் ஆகும்.  

## வாழிடம்
இது அர்கெந்தீனா, பிரேசில் மற்றும் பரகுவை ஆகிய நாடுகளில் காணப்படுகிறது.  
இதன் இயற்கையான வாழ்விடங்கள் மிதவெப்பமண்டல அல்லது வெப்பமண்டல உலர் தாழ் நில புல்வெளி ஆகும். இது வாழ்விட இழப்பால் அச்சுறுத்தப்படுகிறது.
# கே. இராகோத்தமன்

**கே. இராகோத்தமன்**, முன்னாள் இந்தியப் பிரதமர் இராஜீவ் காந்தி படுகொலை வழக்கை விசாரணை செய்த சிபிஐ புலனாய்வு அதிகாரி ஆவார். கள்ளக்குறிச்சி மாவட்டம், உளூந்தூர்பேட்டை வட்டத்தில் பிறந்த இராகோத்தமன் அண்ணாமலைப் பல்கலைக்கழகத்தில் பொருளாதாரத்தின் பட்டமேற்படிப்பை முடித்து, 1968-ஆம் ஆண்டில் சிபிஐயில் உதவி ஆய்வாளாராக பணியில் சேர்ந்தார்.  

இராஜீவ் காந்தி படுகொலை வழக்கை விசாரித்த, கார்த்திகேயன் ஐ பி எஸ் தலைமையில் அமைக்கப்பட்ட சிபிஐ சிறப்பு புலானாய்வுக் குழுவில், தலைமைப் புலனாய்வு அதிகாரியாக கே. இராகோத்தமன் செயல்பட்டார்.  

## படைப்புகள்
36 ஆண்டுகள் பணியாற்றி, 2006-ஆம் ஆண்டில் கண்காணிப்பாளராக பணி ஓய்வு பெற்ற கே. இராகோத்தமன் இராஜீவ் காந்தி படுகொலை தொடர்பாக *Human bomb* (மனித வெடிகுண்டு) எனும் ஆவணபடத்தை தயாரித்தார். மேலும் *Conspiracy to Kill Rajiv Gandhi from CBI Files*, *Third Degree Crime Investigation Management : Crime and the Criminal*, *Assassination of Mahatma – Indira – Rajiv Gandhis* மற்றும் *Rarest of rare case - Murder of an advocate* எனும் நான்கு ஆங்கில நூல்களையும், *இராஜீவ் கொலை வழக்கு* எனும் தமிழ் நூலையும் எழுதியுள்ளார்.  

## மறைவு
கே. இராகோத்தமன் தமது 76 வது அகவையில் கோவிட் பெருந்தொற்றால் 13 மே 2021 அன்று சென்னை தனியார் மருத்துவமனையில் காலமானார்.
# அதோஸ் மலை


**அதோஸ் மலை** (*Mount Athos*, ) என்பது வடகிழக்கு கிரேக்கத்தில் உள்ள ஒரு மலை மற்றும் மூவலந்தீவு ஆகும். இது கிழக்கு மரபுவழி துறவியலின் முக்கிய மையமாகும். இது எலனிக் குடியரசிற்குள் ஒரு தன்னாட்சி அரசாக நிர்வகிக்கப்படுகிறது. அதாவது கான்ஸ்டான்டினோப்பிளின் எக்குமெனிகல் பேட்ரியார்க்கின் நேரடி அதிகார வரம்பில் அதோஸ் மலையின் துறவறவியம் மையம் உள்ளது.  

அதோஸ் மலை பொதுவாக கிரேக்க மொழியில் **** என்று குறிப்பிடப்படுகிறது ( , 'புனித மலை'). மரபுவழி பாரம்பரியத்தின் பிற மொழிகளும் 'புனித மலை' என்று மொழிபெயர்க்கும் பெயர்களைப் பயன்படுத்துகின்றன. இதில் பல்கேரியன், மக்தோனியன், செருபியன், சியார்ஜியன் ( ஆகியவை அடங்கும். இருப்பினும், இப்பகுதியில் பேசப்படும் அனைத்து மொழிகளும் இந்தப் பெயரைப் பயன்படுத்துவதில்லை; இது உருசிய மொழியில் "Athos" என்று அழைக்கப்படுகிறது, ; மேலும் உருமானிய மொழியில் "மவுண்ட் அதோஸ்", அல்லது என அழைக்கப்படுகிறது. பாரம்பரிய காலத்தில், இந்த மலை *அதோஸ்* என்று அழைக்கப்பட்டது, மூவலந்தீவு ஆக்டே அல்லது அக்டே (Koinē கிரேக்கம்: Ἀκτή) என்று அறியப்பட்டது.  

அதோஸ் மலையில் பழங்காலத்திலிருந்தே மக்கள் வசித்து வருகின்றனர். மேலும் இதில் நீண்ட காலம் கிறித்தவர் வசித்து வந்ததும், வரலாற்றில் துறவற மரபுகளுக்காகவும் பெயர் பெற்றது. இதன் துறவற மரபு குறைந்தது கி.பி 800 மற்றும் பைசந்தியர் காலத்துக்கு முந்தையது. இன்று, கிரேக்கம் மற்றும் கிழக்கு மரபுவழி நாடுகளான உருமேனியா, மல்தோவா, சியார்சியா, பல்காரியா, செர்பியா, உருசியா உட்பட பல நாடுகளைச் சேர்ந்த 2,000 க்கும் மேற்பட்ட துறவிகள், உலகின் பிற பகுதிகளிலிருந்து தனிமைப்படுத்தப்பட்ட அதோசில் துறவு வாழ்க்கை வாழ்கின்றனர். அதோனைட் மடாலயங்களில் நன்கு பாதுகாக்கப்பட்ட கலைப்பொருட்கள், அரிய புத்தகங்கள், பழங்கால ஆவணங்கள், மகத்தான வரலாற்று மதிப்புள்ள கலைப்படைப்புகளின் அரிய பல தொகுப்பைக் கொண்டுள்ளன. அதோஸ் மலை 1988 முதல் உலக பாரம்பரிய தளமாக பட்டியலிடப்பட்டுள்ளது.  

அதோஸ் மலை கிரேக்கத்தின் மற்ற பகுதிகளைப் போலவே சட்டபூர்வமாகவே ஐரோப்பிய ஒன்றியத்தின் ஒரு பகுதியாக இருந்தாலும், துறவற சமூக நிறுவனங்களுக்கு ஒரு சிறப்பு அதிகார வரம்பு அளிக்கபட்டு உள்ளது. கிரேக்கம், ஐரோப்பிய சமூகத்தில் (ஐரோப்பிய ஒன்றியத்தின் முன்னோடி) சேர்ந்த போது மீண்டும் இது உறுதிப்படுத்தப்பட்டது. இதன்படி துறவற சமூகத்தின் அதிகாரிகளுக்கு அதன் பிரதேசத்தில் மக்கள் மற்றும் பொருட்களின் நகர்வுச் சுதந்திர இயக்கத்தை ஒழுங்குபடுத்துவதற்கு அதிகாரம் அளிக்கிறது; குறிப்பாக, ஆண்கள் மட்டுமே நுழைய அனுமதிக்கப்படுகின்றனர்.
# பல்நோக்கு ஒழுங்குநடவடிக்கை கண்காணிப்பு முகமை

**பல்நோக்கு ஒழுங்குநடவடிக்கை கண்காணிப்பு முகமை** (**Multi-Disciplinary Monitoring Agency** (MDMA), முன்னாள் இந்தியப் பிரதமர் இராஜீவ் காந்தி படுகொலை குறித்து விசாரணை செய்த ஜெயின் ஆணையத்தின் பரிந்துரையின் படி, இராஜீவ் காந்தி படுகொலையில் இருந்ததாக கருதப்படும் பெரிய அளவிலான வெளிநாட்டு மற்றும் உள்நாட்டுச் சதி திட்டங்கள் குறித்து விசாரணை செய்வதற்கு இந்திய அரசால் டிசம்பர், 1998-ஆம் ஆண்டில் நிறுவப்பட்டது. இந்த விசாரணை முகமையில் இந்திய புலனாய்வு அமைப்புகளான சிபிஐ, ரா, இந்திய உளவுத்துறை, அமலாக்க இயக்குனரகம் மற்றும் வருவாய் புலனாய்வு இயக்குனரக அதிகாரிகள் இடம் பெற்றுள்ளனர்.  

இராஜீவ் காந்தி படுகொலை தொடர்பாக இலங்கை, தாய்லாந்து உள்ளிட்ட 25 நாடுகளுக்கு கோரிக்கைக் கடிதங்கள் அனுப்பி வைக்கப்பட்டது.மேலும் கொழும்பு சிறையில் இருந்த நிக்சன் என்ற சுரேன் குறித்து விசாரிக்க கோரிக்கை கடிதம் இலங்கைக்கு அனுப்பப்பட்டது.  

இந்நிலையில் இராஜீவ் காந்தி படுகொலையில் கைது செய்யப்பட்டு சிறை இருந்த பேரறிவாளன், பல்நோக்கு ஒழுங்குநடவடிக்கை கணக்காணிப்பு முகமையின் விசாரணை அறிக்கை வெளியாகும் வரை தன்னை சிறை தண்டனையிலிருந்து விடுவிக்க வேண்டும் என நீதிமன்றத்தில் கோரிக்கை வைத்தார். ஆனால் இந்திய உச்ச நீதிமன்றம் பேரறிவாளனின் கோரிக்கையை தள்ளுபடி செய்தது.  

## விமர்சனங்கள்
பல்நோக்கு ஒழுங்குநடவடிக்கை கண்காணிப்பு முகமை டிசம்பர், 1998-ஆம் ஆண்டில் அமைக்கப்பட்டு 24 ஆண்டுகள் நிறைவுற்றும் அதன் அறிக்கை வெளியிடப்படாதது குறித்து அரசியல் நோக்கர்கள் அதிருப்தி தெரிவித்து வருகின்றனர். இராஜீவ் காந்தி படுகொலை சதி தொடர்பாக, ஜெயின் ஆணையம் சந்திராசாமி , சுப்பிரமணியன் சுவாமி, மு. கருணாநிதி, செல்வராசா பத்மநாதன் என்ற **குமரன் பத்மநாபன்** உள்ளிட்ட 21 பேர்களை விசாரணை செய்ய பரிந்துரைத்தும், பல்நோக்கு ஒழுங்குநடவடிக்கை கண்காணிப்பு முகமை மேற்படி நபர்களை விசாரிக்கவில்லை.  
## கலைப்பு
பல்நோக்கு ஒழுங்குநடவடிக்கை கண்காணிப்பு முகமையை இந்திய அரசு அக்டோபர் 2022ல் கலைத்து விட்டது. இந்த முகமை விசாரிக்க வேண்டியவைகள் மற்றும் புலனாய்வு செய்ய வேண்டியவைகளை நடுவண் புலனாய்வுச் செயலகம் போன்ற புலனாய்வுத் துறைகளிடம் பிரித்து வழங்கப்பட்டது.
# அன்சு சிங்



**அன்சு சிங்** (7 சூலை 1935-8 மார்ச் 2021) இராஜஸ்தானின் ஆளுநராகப் பணியாற்றிய ஒரு இந்திய அரசியல்வாதி ஆவார். இவர் சனவரி 1999 முதல் மே 2003 வரை மாநில ஆளுநராக இருந்தார். முன்னதாக 1998-ம் ஆண்டு குஜராத் மாநில ஆளுநராக இருந்தார்.  

## சுயசரிதை
அலகாபாத்தில் 1935-ல் பிறந்த சிங், கலை மற்றும் சட்டம் பயின்றார். பின்னர் 1957-ல் அலகாபாத் மாவட்ட நீதிமன்றத்தில் முதலில் வழக்கறிஞரானார். 1984-ல் அலகாபாத் உயர் நீதிமன்ற நீதிபதியாக நியமிக்கப்பட்ட பின்னர், இவர் இராஜஸ்தான் உயர் நீதிமன்ற நீதிபதியானார்.  

இந்தியாவில் கோவிட் -19 தொற்றுநோய்களின் போது பாதிக்கப்பட்டு இறந்தார்.
# அன்சுமன் சிங்



**அன்சுமன் சிங்** (*Anshuman Singh*)(பிறப்பு 28 செப்டம்பர் 1999) என்பவர் இந்தியத் துடுப்பாட்டக்காரர் ஆவார். இவர் இந்தியாவின் சம்மு காசுமீர் மாநிலத்தினைச் சேர்ந்தவர். இவர் மார்ச் 6, 2017 அன்று 2016-17 விஜய் ஹசாரே சுழற்கோப்பை போட்டியில் சம்மு காசுமீர் அணிக்காகப் பட்டியல் அ துடுப்பாட்டத்தில் அறிமுகமானார்.
# கே. ஜி. அதியோதி



மருத்துவர் **கே. ஜி. அதியோதி** (*K. G. Adiyodi*)(2 சனவரி 1927 – 22 அக்டோபர் 1987) என்பவர் இந்தியாவின் கேரளாவைச் சேர்ந்த இந்திய அரசியல்வாதி ஆவார். இவர் கேரள அரசின் நிதி, வனம் மற்றும் உணவுத்துறை அமைச்சராக இருந்தார். இவர் பெராம்பிரா மற்றும் கல்பற்றாவிலிருந்து கேரள சட்டமன்றத்திற்கு உறுப்பினராகத் தேர்ந்தெடுக்கப்பட்டார்.  

## தனிப்பட்ட வாழ்க்கை
கே. ஜி. அதியோதி, சந்து கிடாவ் மற்றும் மாதவி அம்மா தம்பதியரின் மகனாகப் பிறந்தவர். இவர் ஒரு மருத்துவராகப் பட்டம் பெற்று பணியாற்றினார். மாதவிக்குட்டி அம்மாவைத் திருமணம் செய்து கொண்டார்.  

## வகித்தப் பதவிகள்
- உணவு மற்றும் வனத்துறை அமைச்சர் (25-09-1971 முதல் 15 மே 1972)
- நிதி அமைச்சர் (16-05-1972 முதல் 25 திசம்பர் 1975)
- வனம் மற்றும் நீர்ப்பாசன அமைச்சர் (26-02-1975 முதல் 25 மார்ச் 1977)
- மக்களவை உறுப்பினர் (1984–1987)
- அகில இந்திய காங்கிரசு குழு உறுப்பினர் AICC
- தலைவர், கேரள பொது பணி ஆணையம்
- தலைவர், (செயல்) கேரள மாநில காங்கிரசு குழு
# மிதவைப்பாலம்


**மிதக்கும் பாலம்** (*Pontoon bridge*) என்பது படகு அல்லது மிதவைகளைக் கொண்டு அமைக்கப்படும் பாலம் ஆகும். பாதசாரிகள் மற்றும் வாகனப் பயணத்திற்கான தொடர்ச்சியான சமதளத்தை உருவாக்க மிதவைகள் அல்லது படகுகளைப் பயன்படுத்தப்படுகிறது. மேலுதைப்பு ஆற்றலானது அவை சுமக்கும் அதிகபட்ச சுமையைத் தாங்குகின்றது.  

பெரும்பாலான மிதவைப் பாலங்கள் தற்காலிகமானவை. அவை போர்க்காலம் மற்றும் குடிமை அவசரநிலைகளின்போது பயன்படுத்தப்படுகின்றன. நெடுஞ்சாலை போக்குவரத்துக்கு பயன்படக்கூடிய நிரந்தர மிதவைப் பாலங்களும் பொதுமக்கள் பயன்பாட்டில் உள்ளன.  

மிதவைப் பாலங்கள் பழங்காலத்திலிருந்தே பயன்பாட்டில் இருந்துள்ளன. மேலும் வரலாறு முழுவதும் பல போர்களில் பயன்படுத்தப்பட்டுள்ளன. அதாவது கரிக்லியானோ சமர், ஓடெனார்ட் சமர், இரண்டாம் உலகப் போரின் போது ரைன் கடப்பு , ஈரான் – ஈராக் போர் ஆகியவற்றின் போது இப்பாலங்கள் பயன்படுத்தபட்டன.
# புக்கிட் காயூ ஈத்தாம்



**புக்கிட் காயூ ஈத்தாம்** (மலாய்: *Bukit Kayu Hitam*; ஆங்கிலம்: *Bukit Kayu Hitam*); சீனம்: 黑木山); என்பது மலேசியா, கெடா, குபாங் பாசு மாவட்டத்தில் அமைந்துள்ள ஒரு சிறுநகரம் ஆகும்.  

இந்த நகரம் மலேசியா-தாய்லாந்து எல்லை *(Malaysia–Thailand )* அருகே அமைந்து உள்ளது. மலேசியா தாய்லாந்து நாடுகளுக்கு இடையே எல்லைக் கடக்கும் பரபரப்பான சாலை இந்த நகரில் உள்ளது.  

மலேசியா-தாய்லாந்து எல்லையில் பான் டானோக் கிராமம் *(Ban Danok)* உள்ளது. அங்கு தான் தாய்லாந்து நாட்டிற்கான சடாவோ *(Sadao)* சோதனைச் சாவடியும் அமைந்துள்ளது.  

## பொது
மலேசியாவின் வடக்கு-தெற்கு விரைவுசாலை; மற்றும் மலேசியாவின் கூட்டரசு சாலை 1; ஆகியவற்றின் வடக்கு முனையில் புக்கிட் காயூ ஈத்தாம் உள்ளது.  

மலேசியாவின் வடக்கு-தெற்கு விரைவுசாலை, தீபகற்ப மலேசியாவின் தெற்கில் ஜொகூர், ஜொகூர் பாரு மாநகரில் சிங்கப்பூர் எல்லையைக் கடக்கும் இடத்தில் முடிவுறுகிறது. அதே வேளையில் வடக்கில், தாய்லாந்தின் பாதை 4 *(Thailand's Route 4)* எனும் பெட்காசெம் சாலையுடன் *(Phetkasem Road)* இணைக்கப்படுகிறது. மேலும் அந்தச் சாலை அப்படியே பாங்காக் மாநகரம் வரை செல்கிறது.  

புக்கிட் காயூ ஈத்தாம் நகரம், கோலாலம்பூர் மாநகருக்கு வடக்கே 476 கி.மீ. தொலைவிலும்; கெடாவின் தலைநகரான அலோர் ஸ்டார் மாநகருக்கு வடக்கே 48 கி.மீ. தொலைவிலும் உள்ளது. அருகிலுள்ள நகரமான [[சாங்லுன்]*] (Changlun)* நகருக்குத் தெற்கே சுமார் 8 கி.மீ. தொலைவில் உள்ளது.  

## எல்லைக் கடப்பு
புக்கிட் காயூ ஈத்தாமில் உள்ள சுங்கம், குடியேற்றம், தனிமைப்படுத்தல் மற்றும் பாதுகாப்பு சோதனைச் சாவடி *(Customs, Immigration and Quarantine (CIQ) Complex);* அதன் உண்மையான எல்லையில் இருந்து 800 மீட்டர் தெற்கே உள்ளது. தாய்லாந்து சோதனைச் சாவடியானது டானோக் நகரின் எல்லைக்கு மிக அருகில் அமைந்துள்ளது.  

புதிய சோதனைச் சாவடி வளாகம்; பழைய வளாகத்தின் விரிவாக்கம் ஆகும். புதிய சோதனைச் சாவடி வளாகம் ரிங்கிட்RM 425 மில்லியன் செலவில் சீரமைப்பு செய்யப்பட்டு, 1 நவம்பர் 2017-இல், பயன்பாட்டிற்கு முழுமையாகத் திறக்கப் பட்டது.  

## காட்சியகம்
# கட்சர் ஏரி


**கட்சர் ஏரி** (*Gadsar Lake*) , பூக்களின் பள்ளத்தாக்கு என்றும் அழைக்கப்படும் இது இந்தியாவின் ஜம்மு மற்றும் காஷ்மீரில் உள்ள காஷ்மீர் பள்ளத்தாக்கின் கந்தர்பால் மாவட்டத்தில் 3,600 மீட்டர் (11,800 அடி) உயரத்தில் பனி சூழ அமைந்துள்ள ஒப்பீட்டளவில் தாவர ஊட்டச்சத்துக்கள் குறைவாக உள்ள ஏரியாகும். இதன் அதிகபட்ச நீளம் 0.85 கி.மீ. மற்றும் அதிகபட்ச அகலம் 0.76 கி.மீ. ஆகும்.  

## சொற்பிறப்பியல், புவியியல்

காஷ்மீரி மொழியில் **கட்சர்** என்பது "மீன்களின் ஏரி" எனப்பொருளாகும். இது பழுப்பு திரௌட் உட்பட பிற வகை மீன்களின் இயற்கையான வாழ்விடமாக இருக்கிறாது. நவம்பர் முதல் ஏப்ரல் வரையிலான மாதங்களில் இந்த ஏரி உறைந்துவிடும். இந்த மாதங்களில் பெரும்பாலும் பனியால் மூடப்பட்டிருக்கும். கோடையில் கூட மிதக்கும் பனிப்பாறைகள் காணப்படுகின்றன. இது பல்வேறு வகையான காட்டு அல்பைன் மலர்கள் நிறைந்த அல்பைன் புல்வெளிகளால் சூழப்பட்டுள்ளது. எனவே இந்த ஏரி பூக்களின் பள்ளத்தாக்கு என்றும் அழைக்கப்படுகிறது. இந்த ஏரி முக்கியமாக பனிப்பாறைகள் உருகுவதன் மூலம் உருவாகிறது. கட்சர் ஏரி ஒரு ஓடை வழியாக வடமேற்கு நோக்கி பாய்ந்து துலைலில் நீலம் ஆற்றில் இணைகிறது.  

## அணுகல்
சிறிநகர் நகரத்திலிருந்து வடகிழக்கே 108 கிலோமீட்டர் தொலைவில் ஏரி அமைந்துள்ளது. நாரநாக்கில் இருந்து 28&nbsp;கி.மீ. ஆல்பைன் பாதை ஏரிக்கு செல்கிறது. சிட்காடி சோன்மார்க்கிலிருந்து வடமேற்கே 41 கி.மீ. தொலைவில் உள்ள மற்றொரு பாதையானது விசன்சர் ஏரி மற்றும் கிருஷண்சர் ஏரி வழியாக கடல் மட்டத்திலிருந்து 4100 மீட்டருக்கும் அதிகமான உயரத்தில் உள்ள நிச்னாய் மற்றும் கட்சர் ஆகிய இரண்டு மலைப் பாதைகளைக் கடந்து கட்சர் ஏரிக்குச் செல்கிறது. சூன் மாதம் முதல் செப்டம்பர் வரையிலான காலம் ஏரியை பார்வையிட சிறந்த நேரம்.  

## கட்சர், மரண ஏரி
கட்சர் ஏரி **யெம்சர்** என்றும் அழைக்கப்படுகிறது. அதாவது யமனின் ஏரி அதாவது "மரண ஏரி" என்றும் குறிப்பிடப்படுகிறது. இன்னும் தீர்க்கப்படாத கட்டுக்கதை. கோடைக்காலத்தில் கட்சர் ஏரியின் அருகே தங்கள் மந்தைகளை மேய்க்கும் இடையர்கள், ஏரி மான்ஸ்டர், ஒரு நன்னீர் ஆக்டோபஸ் வாழ்கிறது என்று நம்புகிறார்கள். இது கரையிலிருந்து உயிரினங்களை அதன் கைகள் மூலம் தண்ணீருக்குள் இழுக்கிறது. பார்வையாளர்களின் மனதில் ஒரு நிச்சயமற்ற தன்மை உள்ளது. இது ஒரு வகையான அச்சுறுத்தல் அவர்களை கரைக்கு அருகில் செல்வதைத் தடுக்கிறது. இடையர்களும் தங்கள் மந்தைகளை ஏரியின் கரையில் மேய்ப்பதையேத் தேர்ந்தெடுகின்றனர். ஏரிக்கு வெளியே ஓடும் ஓடையில் மீன்கள் பிடிக்கப்படுகின்றன.
# பீமகாளி கோயில்



**பீமகாளி கோயில்** (*Bhimakali Temple*) இந்தியாவின் இமாச்சலப் பிரதேசத்தில் உள்ள சரகானில் உள்ள ஒரு கோயில் ஆகும். இது முன்னாள் புசாகரின் ஆட்சியாளர்களின் தாய் தெய்வமான பீமகாளிக்கு அர்ப்பணிக்கப்பட்டுள்ளது. சிம்லாவிலிருந்து சுமார் 180 கி.மீ. தொலைவில் அமைந்துள்ள இந்த ஆலயம் 51 சக்தி பீடங்களைப் போன்று புனிதமானது.  

## புகைப்படங்கள்
# சந்திராசாமி

**சந்திராசாமி** (**Chandraswami**) (இயற்பெயர்:**நேமி சந்த் ஜெயின்**) (பிறப்பு: 29 அக்டோபர்-1949 – இறப்பு: 23 மே 2017) பிரலமான தாந்திரீகர், ஜோதிடர் மற்றும் ஆன்மிகத் தலைவராக அறியப்பட்டவர். இவருக்கு தில்லியில் ஆசிரமம் அமைக்க, முன்னாள் இந்தியப் பிரதமர் இந்திரா காந்தி நிலம் ஒதுக்கினார். பி. வி. நரசிம்ம ராவ் 1991-இல் பிரதமராக பொறுப்பேற்ற பின்னர் அந்நிலத்தில் *விஸ்வ தர்ம சன்ஸ்தான்* எனும் பெயரில் ஆசிரமம் நிறுவினார்.  

மேலும் முன்னாள் இந்தியப் பிரதமர்களான பி. வி. நரசிம்ம ராவ், வி. பி. சிங், சந்திரசேகர் மற்றும் ஜனதா கட்சி தலைவர் சுப்பிரமணியன் சுவாமி ஆகியோர்களின் நெருங்கிய நண்பராக சந்திரசாமி விளங்கினார். சந்திராசாமி மீது நிதி முறைகேடுகள் குறித்த குற்றச்சாட்டுகள் இருந்தது. இலண்டன் தொழிலதிபரை ஏமாற்றிய குற்றச்சாட்டில் 1996-ஆம் ஆண்டு சந்திராசாமி கைது செய்யப்பட்டார். மேலும் அந்நிய செலாவணி விதிமுறைகளை மீறியதாக பல குற்றச்சாட்டுகள் இவர் மீது இருந்தன.  

## இராஜீவ் காந்தி படுகொலை வழக்கில்
1998-இல் நிறுவப்பட்ட ஜெயின் ஆணையம், இராஜீவ் காந்தி படுகொலை சதியில் தொடர்புடையவர்களாக கருதப்பட்டவர்களில் சந்திராசாமியும் ஒருவர். ஆனால் இந்திய அரசு 1998-இல் நியமித்த பல்நோக்கு ஒழுங்குநடவடிக்கை கண்காணிப்பு முகமை சந்திராசாமியை 2017-ஆம் ஆண்டில் சாகும் வரை விசாரிக்கவில்லை.  

இதற்கிடையே பிப்ரவரி 2008-ஆம் ஆண்டில் சந்திராசாமி இலண்டன் செல்வதற்கு இந்திய உச்ச நீதிமன்றம் அனுமதி மறுத்தது. 2011-ஆம் ஆண்டில் அந்நில செலாவணி முறைகேடு வழக்கில், இந்திய உச்ச நீதிமன்றம், சந்திராசாமிக்கு 9 கோடி ரூபாய் அபராதம் விதித்து தீர்ப்பு வழங்கியது. நவம்பர் 2013-ஆம் ஆண்டில் சந்திராசாமியை வெளிநாடுகளுக்குச் செல்ல ஒரு மாத அளவிற்கு உச்ச நீதிமன்றம் அனுமதி வழங்கியது.  

இராஜீவ் காந்தி படுகொலையில் நேரில் தொடர்புடைய ஒற்றைக் கண் சிவராஜனுக்கு பெங்களூரில் அடைக்கலம் அளித்த வழக்கில் தொடர்புடைய ரங்கநாத் என்பவர், சோனியா காந்தியிடம் சந்திராசாமிக்கும், இராஜீவ் காந்தி கொலை வழக்கில் தொடர்பு இருப்பதாக புகார் கூறினார். இருப்பினும் இந்திய தேசிய காங்கிரசு கட்சியின் ஆட்சிக்காலத்திலும் இராஜீவ் கொலை வழக்கில் சந்திராசாமியின் பங்கு குறித்து பல்நோக்கு ஒழுங்குநடவடிக்கை கண்காணிப்பு முகமை விசாரணைக்கு உட்படுத்தப்படவில்லை.  

## மறைவு
சிறுநீரகச் செயலிழப்பால் சந்திராசாமி தில்லி அப்போல்லோ மருத்துவமனையில் தமது 66-வது அகவையில் 23 மே 2017 அன்று காலமானார்.
# தெர்மோகெலிடே



**தெர்மோகெலிடே** (*Dermochelyidae*) என்பது ஆமைகளின் குடும்பமாகும். இதில் ஏழு அழிந்துபோன பேரினங்களும் உயிர்வாழும் சிற்றினம் ஒன்றும் உள்ளது. இதில் மிகப்பெரிய கடல் ஆமைகள் அடங்கும்.  

## அறியப்பட்ட பேரினங்களின் வகைப்பாடு
2003-ல் கிராயமா மற்றும் தோங் ஆகியோரால் தெர்மோகெலிடே பேரினங்களின் பட்டியல் வெளியிடப்பட்டது.  

- †*அரபெமிசு கராசிசுகுடாட்டா*
- †*இயோசுபார்கிசு பிரைனேரி*
- †*மீசோடெமொகிலசு அண்டுலேட்டசு*
- துணைக்குடும்பம் *தெர்மோசெலினே*
  - †*செப்போபரசு*

## தொகுதிவரலாறு
எவர்சு மற்றும் பலர். (2019):